Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од адвокат Илина Ставрова од Скопје, на 11.04.2025 година го донесе следното:

**Р Е Ш Е Н И Е**

Жалбата од адвокат Илинка Ставрова од Скопје, заведена во архивата на Агенцијата за заштита на правото на слободен пристап до информациите од јавен карактер под бр. 08-124 на 09.04.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

Адвокат Илинка Ставрова од Скопје, до Агенцијата за заштита на правото на слободен пристап до информациите од јавен карактер по електронски пат поднесе Жалба, заведена во Агенцијата со број 08-124 од 09.04.2024 година. Во Жалбата се наведува дека на 19.03.2025 година, сега жалителот поднел две (2) Барања за пристап до информации од јавен карактер со идентична содржина со кои од Државниот пазарен инспекторат и од Државниот инспекторат за енергетика, рударство и минерални суровини – Одделение за инспекциски надзорна лифтови, жичари, дигалки и транспортери, побарала да и се достават фотокопија по е-маил следните информации:

“Дали во зграда на ул.Булевар Србија бр.23, влез 2(зграда 4 степени -иннвеститор ГОЛДЕН АРТ) Скопје, Општина Аеродром, каде се вградени два патнички лифта има поднесено барање до инспекторат за ставање во употреба на 2та патнички лифта, заедно со Извештај за извршен прв технички преглед изготвен од независно инспекцико тело и дали од Инспекторатот е донесено решение за ставање во употреба на овие два лифта?

Кој е сервисерот на лифтовите кој Инвеститорот ГОЛДЕН АРТ го пријавил дека ке склучи Договор за одржување и сервисирање?

За ова информација, потребно е да се достави: Извештај за извршен прв технички преглед на двата лифта Решението од инспекторатот за ставање во употреба на овие лифтови со евиденциаки броеви и

Договор за одржување и сервисирање:“

Во Жалбата се наведува дека на 02.04.2025 година Државниот пазарен инспекторат донел решение со кое уважи барањето на сега жалителот, но пoради немање на информации го упатува сега жалителот истото да го побара од Државниот инспекторат за енергетика, рударство и минерални суровини, од каде пак во рокот од 15 дена од денот на доставеното барање нема доставено никаков одговор.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 26 од Законот за слободен пристап до информации од јавен карактер “Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Согласно член 104 став 1 од Законот Законот за општата управна постапка “Странката има право на правна заштита против секое управно дејствие или пропуштање на управно дејствие, ако тврди дека со тоа дејствие или пропуштање се повредени нејзините права или правни интереси“.

Согласно член 105 став 1 од Законот за општата управна постапка “Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“. Тоа значи дека жалба се поднесува против поединечен акт.

Во конкретниот случај, жалителот поднел една Жалба во врска со две Барање, не прецизирајќи притоа на кое Барање и против кој Имател на информации се жали, што истата ја прави недопуштена.

Имено, согласно член 18 од Законот за слободен пристап до информации од јавен карактер: (1) Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.(2) Рокот за добивање на информацијата почнува да тече од денот на добивањето на барањето кај имателот на информацијата на кој му е препратено барањето од ставот (1) на овој член.

Согласно наведеното ниту Државниот пазарен инспекторат ниту Државниот инспекторат за енергетика, рударство и минерални суровини не постапиле согласно одредбите на Законот за слободен пристап до информации од јавен карактер.

Агенцијата му укажува на барателот на информации сега жалител дека согласно член21 став (1) од Законот за слободен пристап до информации од јавен карактер: Имателот на информацијата е должен веднаш да одговори по барањето на барателот, а најдоцна во рок од 20 дена од денот на приемот на барањето. Понатаму, Агенцијата истакнува дека цел на Законот за слободен пристап до информации од јавен карактер и на Упатството за спроведување на Законот, е да се обезбедува јавност и отвореност во работењето на имателите на информации и да им се овозможува на физичките и правните лица да го остваруваат правото на слободен пристап до информации од јавен карактер и да обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично. Законската дефиниција на „јавниот интерес“ значи дека остварувањето на јавниот интерес **подразбира остварување на интересот на пошироката заедница како целина, којшто има првенство пред индивидуалните потреби и права на поединците**.

Согласно наведеното Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или во име и за сметка на странките **да обезбедуваат докази за водење на судски постапки,** дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови. За остварување на тие права и лични интереси Агенцијата ги упатува физичките и правни лица своите права и интереси да ги остваруваат согласно материјалните закони и/или Законот за адвокатура, каде во член 4 е утврдено дека: “Државните органи, органите на единиците на локалната самоуправа, како и правните и физичките лица кои имаат јавни овластувања, должни се на адвокатот во рок од осум дена да му ги дадат податоците и документите потребни во вршењето на адвокатската дејност во конкретен предмет, освен ако тоа не е во спротивност со должноста за чување на тајна согласно со закон.“

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена

**Директор,**

**Пламенка Бојчева**

Доставено до:

- архива на Агенцијата

- имателот на информации

- жалителот